Diari Oficial de la Generalitat Valenciana


Sumari del DOGV 6690, del 12-01-2012 (2012/197)

ORDE 19/2011, de 29 de desembre, de la Conselleria de Governació, per la qual es convoquen i s'aproven les bases reguladores de les ajudes en matèria de prevenció d'incendis forestals, per a l'exercici 2012.
---------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6690

Data del DOGV
:   12-01-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/197


Data del document
:   29-12-2011

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * ajuda pública

ORDE 19/2011, de 29 de desembre, de la Conselleria de Governació, per la qual es convoquen i s'aproven les bases reguladores de les ajudes en matèria de prevenció d'incendis forestals, per a l'exercici 2012. [2012/197]
PREÀMBUL
L'article 12 del Decret 5/2011, de 21 de juny, del president de la Generalitat, pel qual es determinen les conselleries en què s'organitza l'administració de la Generalitat, assigna a la Conselleria de Governació les competències en matèria de prevenció i extinció d'incendis.
El Decret 75/2011, de 24 de juny, del Consell, pel qual s'establix l'estructura orgànica bàsica de la Presidència i de les conselleries de la Generalitat, en l'article 28.b atribuïx a la Direcció General de Prevenció, Extinció d'Incendis i Emergències les funcions en matèria de direcció i gestió de les polítiques de la Generalitat en matèria de prevenció i extinció d'incendis, gestió d'emergències, informació i conscienciació ciutadana en matèria de prevenció d'incendis. Direcció i gestió de la comanda del Consell de Seguretat Nuclear a la Generalitat i de la participació de la Generalitat en els consorcis de bombers.
D'altra banda, el Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació, establix, en l'article 1, que a este departament correspon exercir, entre altres competències, les relatives a prevenció i a extinció d'incendis. A continuació, l'article 9 del referit Decret 114/2011, precisa l'àmbit de les dites competències que són assumides per la Direcció General de Prevenció, Extinció d'Incendis i Emergències.
La Llei 3/1993, Forestal de la Comunitat Valenciana, en l'article 6, apartats d i f, establix com a objectius d'esta planificar i coordinar l'acció de les administracions públiques en relació amb les mesures necessàries per a la prevenció i la lluita contra els incendis forestals.
La mateixa llei, en l'article 55, establix que correspon a l'administració de la Generalitat la planificació, la coordinació i l'execució de les mesures i les accions necessàries per a la prevenció i la lluita contra els incendis forestals, conjuntament amb les altres administracions públiques i en col·laboració amb els particulars.
La conservació dels valors mediambientals del nostre territori és un dels objectius prioritaris de la societat, per la qual cosa hi ha per part de distintes associacions una inquietud per participar en activitats que contribuïsquen al desenrotllament d'actituds positives envers al nostre patrimoni forestal i en especial la seua defensa davant dels incendis.
Per això, i en virtut de les facultats que em conferix l'article 28.e de la Llei 5/1983, de 30 de desembre, del Consell, i l'article 47.3 del Text Refós de la Llei d'Hisenda Pública de la Generalitat,
ORDENE
Article 1. Objecte i àmbit d'aplicació
1. Constituïx l'objecte de la present orde convocar les ajudes gestionades per la Direcció General de Prevenció, Extinció d'Incendis i Emergències de la Conselleria de Governació, en matèria de prevenció d'incendis forestals, per a l'exercici 2012, i aprovar les bases reguladores per les quals es regix esta convocatòria.
2. La present orde serà aplicable a les ajudes destinades a la realització d'activitats de voluntariat ambiental en matèria de prevenció d'incendis forestals, que es regiran per les bases reguladores que figuren en l'annex.
Article 2. Finançament de les ajudes
1. L'import global màxim destinat a les ajudes per a la realització d'activitats de voluntariat ambiental en prevenció d'incendis forestals, és el següent:
Aplicació pressupostària 63.96.83.163.48, línia T133700: 400.000 euros. Les ajudes dels projectes l'àmbit d'actuació de les quals siga totalment o parcialment els parcs naturals de Chera-Sot de Chera, Puebla de San Miguel, Calderona o Túria, podran tindre finançament FEDER, en el marc del projecte QUALIGOUV (millora de la governança i la qualitat de la gestió forestal en els espais naturals de la regió mediterrània) programa MED 2007-2013, d'acord amb els percentatges següents: FEDER un 75% i la Generalitat un 25%.
2. La convocatòria de les ajudes establides en esta orde es tramitarà pel procediment anticipat, d'acord amb l'Orde de 26 de setembre de 1994, de la Conselleria d'Economia i Hisenda, per la qual cosa la seua concessió estarà condicionada a l'existència, en el pressupost de l'exercici 2012, de crèdit suficient i adequat.
3. Les ajudes establides en esta orde, dirigides exclusivament al foment d'activitats i treballs de prevenció d'incendis forestals, de cap manera falsegen o amenacen falsejar la competència, afavorint determinades empreses o produccions, i, per tant, no estan dins del supòsit arreplegat en l'apartat 1 de l'article 107 del Tractat de Funcionament de la Unió Europea, als efectes previstos en el Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.
DISPOSICIONS FINALS
Primera
En tot allò no regulat en esta orde, caldrà ajustar-se al que establix la Llei d'Hisenda Pública de la Generalitat, el text refós de la qual es va aprovar pel Decret Legislatiu de 26 de juny de 1991, i en els preceptes bàsics de la Llei 38/2003, de 17 de novembre, General de Subvencions, i el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
Segona
La present orde produirà efectes a partir de l'endemà de la publicació en el Diari Oficial de la Comunitat Valenciana.
Tercera
Contra la present orde, que posa fi a la via administrativa, es podrà interposar recurs contenciós administratiu en el termini de dos mesos, comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que establixen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
Tot això sense perjuí de la interposició del recurs potestatiu de reposició, en el termini d'un mes des de l'endemà de la publicació, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999.
València, 29 de desembre de 2011
El conseller de Governació,
SERAFÍN CASTELLANO GÓMEZ
ANNEX
Bases de les ajudes destinades a la realització d'activitats de voluntariat ambiental en matèria de prevenció d'incendis forestals
Primera. Objecte i àmbit d'actuació
1. Serà objecte de subvenció l'execució de projectes de voluntariat que puguen contribuir a la prevenció i a la vigilància davant dels incendis forestals per mitjà d'accions dirigides al control i a la informació de visitants, al control del compliment de les distintes normatives aplicables, a la vigilància dissuasòria i a l'aplicació de programes d'educació ambiental amb especial incidència en el coneixement del medi forestal.
2. Les activitats podran desenrotllar-se al llarg de tot l'any natural.
Segona. Requisits dels beneficiaris
1. Podran ser beneficiaris de les ajudes arreplegades en estes bases les organitzacions i les entitats de voluntariat, segons la definició que d'estes fa la Llei 4/2001, de 19 juny, de la Generalitat, del Voluntariat, entre els fins de la qual figuren la defensa i la conservació de la naturalesa i l'educació ambiental, o bé demostren una trajectòria consolidada en este camp, així com ajuntaments.
2. Les entitats o les organitzacions hauran de tindre els requisits següents:
a) En el cas d'entitats i organitzacions estar legalment constituïdes i inscrites en el Registre d'Entitats de Voluntariat de la Comunitat Valenciana.
b) Tindre el seu àmbit d'actuació, totalment o parcialment, a la Comunitat Valenciana.
c) Disposar de l'estructura suficient per a garantir el compliment dels objectius.
3. No podran obtindre la condició de beneficiari de les ajudes regulades en esta orde les persones o les entitats en els quals concórrega alguna de les circumstàncies establides en l'article 13.2 de la Llei 38/2003, de 17 de novembre, General de Subvencions.
Tercera. Obligacions dels beneficiaris
1. Els beneficiaris de les ajudes hauran de:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
b) Justificar el compliment dels requisits i de les condicions, així com la realització del projecte o l'activitat i el compliment de la finalitat que determinen la concessió o el gaudi de la subvenció.
c) Sotmetre's a les actuacions de comprovació, a efectuar per part de l'òrgan concedent, així com qualssevol altres de comprovació i control financer que corresponen a la Intervenció General en relació amb les subvencions i les ajudes concedides, i aportar tota la informació que li siga requerida en l'exercici de les dites actuacions.
d) Acreditar amb anterioritat a dictar-se la proposta de resolució de concessió que està al corrent en el compliment de les obligacions tributàries i davant de la Seguretat Social.
e) Acceptar la supervisió de les activitats per part de la Conselleria de Governació, a la qual s'haurà de comunicar de manera prèvia l'inici i l'acabament de les activitats, per mitjà d'actes elaborades per a este fi. Estes actes s'hauran d'adjuntar a l'expedient, i seran requisit previ a la percepció de la subvenció concedida.
f) Acceptar les normes fixades en esta convocatòria, així com aquelles que la Direcció General de Prevenció, Extinció d'Incendis i Emergències establisca per al seu desplegament i seguiment.
g) Nomenar un director tècnic del projecte, que es convertirà en interlocutor vàlid amb la Conselleria de Governació en tot allò relacionat amb el desenrotllament del projecte, i este nomenament s'haurà de comunicar per escrit.
h) Comunicar per escrit les modificacions que es produïsquen en el desenrotllament del projecte subvencionat.
i) Presentar, una vegada acabades les activitats, una memòria que preveja la totalitat del projecte realitzat i els resultats aconseguits, estructurada en els apartats següents: presentació, descripció de les activitats, mitjans humans i materials utilitzats, pressupost final i avaluació global i impressions.
j) Qualsevol anunci, material imprés o publicació de l'activitat, així com qualsevol altre material de difusió utilitzat, haurà de comptar amb l'autorització prèvia de la Conselleria de Governació, fent constar en estos, si procedira, així com en les publicacions que resulten dels treballs, que han sigut realitzats amb una subvenció d'esta conselleria.
k) Comunicar per escrit a la Conselleria de Governació l'obtenció de qualsevol altra ajuda o subvenció per a la mateixa finalitat, procedent de qualssevol altres administracions o ens públics.
l) Subscriure una pòlissa d'assegurances que garantisca la cobertura per danys i perjuís i responsabilitat civil tant del personal voluntari com de tercers que puguen estar afectats per l'activitat. Esta condició tindrà caràcter previ a l'inici de l'activitat.
m) Establir, les entitats acollides a les ajudes regulades per estes bases, unes normes internes de funcionament que no autoritzen la conducció de vehicles tot terreny a persones amb una antiguitat de permís de conduir igual o inferior a dos anys, llevat que estes hagueren seguit un curs homologat de conducció d'este tipus de vehicles.
n) Acceptar les normes mínimes d'uniformitat que establisca la Conselleria de Governació, tant en vestimenta com en els logotips dels vehicles que siguen finançats a càrrec de la present subvenció.
o) I les altres previstes en l'article 14 de la Llei 38/2003, de 17 de novembre, General de Subvencions.
2. L'incompliment de les anteriors obligacions donarà lloc a l'exigència de les responsabilitats que corresponguen, d'acord amb la legislació vigent.
Quarta. Activitats objecte de les ajudes
1. Serà objecte de les ajudes l'execució de projectes de voluntariat que puguen contribuir a la prevenció i a la vigilància davant dels incendis forestals per mitjà d'accions dirigides al control i a la informació de visitants, al control del compliment de les distintes normatives aplicables, a la vigilància dissuasòria i a l'aplicació de programes d'educació ambiental.
2. Per a la consecució de l'objecte de les ajudes, el beneficiari no podrà realitzar subcontractació parcial o total del projecte subvencionat.
Quinta. Gastos subvencionables
Als efectes de la present orde, es consideren gastos subvencionables els següents:
a) Gastos d'alimentació.
b) Transport, lloguer de vehicles, gasolina, dietes de desplaçament, etc.
c) Material fungible necessari per a la correcta realització del projecte.
d) Servicis, sempre que no represente una subcontractació parcial o total del projecte.
e) Gastos de personal. Import màxim el 10% del total concedit.
f) Gastos d'allotjament del personal voluntari.
Sexta. Quantia de les ajudes
1. Les subvencions podran finançar fins al 100% de l'execució del projecte d'activitats, i l'ajuda màxima a rebre per cada projecte serà de 30.000 euros.
2. L'import de les subvencions regulades per la present orde en cap cas podrà ser de tal quantia que, aïlladament o en concurrència amb subvencions o ajudes d'altres administracions públiques, o d'altres ens públics o privats, supere el cost de l'activitat.
Sèptima. Sol·licituds i documentació
1. Les sol·licituds per a l'obtenció de les ajudes regulades en les presents bases s'hauran de presentar en imprés normalitzat, que s'adjunta a la present convocatòria i acompanyades de la documentació que a continuació s'indica:
a) Organitzacions i entitats, certificat d'inscripció en el Registre d'Entitats de Voluntariat de la Comunitat Valenciana.
b) En el cas de corporacions locals, acord adoptat pel Ple o, si és el cas, per la Junta de Govern Local quan acredite tindre esta facultat delegada, o per l'alcalde de la corporació amb la posterior ratificació del Ple o de la Junta en el cas que tinga esta facultat delegada.
c) Els grups que no hagen participat en campanyes precedents, un informe sobre les activitats realitzades per l'entitat en l'àrea de conservació de la naturalesa i el voluntariat ambiental.
d) Memòria o projecte, amb els continguts mínims següents: títol, objectiu, àmbit d'actuació, nombre de persones voluntàries (total i diari), calendari detallat de l'activitat.
e) Pressupost desglossat segons els diferents blocs de gastos subvencionables arreplegats en la base quinta, així com l'import sol·licitat que, en cap cas, podrà superar l'import màxim establit.
f) Fotocòpia compulsada del NIF o CIF de l'entitat sol·licitant.
g) Acreditació de la titularitat de les dades bancàries per al pagament de la subvenció, segons que establix l'Orde 18/2011, de 17 de juny, de la Conselleria d'Economia, Hisenda i Ocupació, per la qual es regula la comprovació i el procediment de registre de comptes bancaris de les persones físiques i jurídiques que es relacionen econòmicament amb l'administració de la Generalitat.
h) Declaració, si és el cas, que acredite l'existència de sol·licitud o obtenció d'altres subvencions percebudes o reconegudes d'altres administracions públiques o de qualsevol entitat pública o privada, pel mateix concepte (model 27595).
i) Documentació acreditativa d'estar, el sol·licitant, al corrent o exempt de les obligacions tributàries i de la Seguretat Social, en els termes establits en l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre de 2003, General de Subvencions, i d'acord amb la Resolució de 25 de juny, del conseller d'Economia i Hisenda, per la qual es fa pública la relació de subvencions en matèria d'agricultura, que s'entenen equiparades als efectes de l'article 3.7 de l'Orde de 30 de maig de 1996, de la Conselleria d'Economia, Hisenda i Ocupació.
La presentació de la sol·licitud de subvenció tindrà l'autorització del sol·licitant perquè la Conselleria de Governació obtinga de forma directa l'acreditació d'estes circumstàncies a través de certificats telemàtics, i en este cas el sol·licitant no haurà d'aportar el corresponent certificat. No obstant això, el sol·licitant podrà denegar expressament el consentiment, i haurà d'aportar el certificat en els termes que establix el paràgraf anterior.
j) Declaració responsable acreditativa de no estar sotmés a les prohibicions per a obtindre la condició de beneficiari establides en l'article 13, apartat 2 de la Llei 38/2003, de 17 de novembre, General de Subvencions.
2. Si els documents exigits que s'adjunten a la sol·licitud de concessió d'ajudes ja estigueren en poder de la Conselleria de Governació, el sol·licitant podrà acollir-se al dret establit en l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser dirigits, la identificació del procediment on estan i que no hagen transcorregut més de cinc anys des de l'acabament del procediment a què corresponguen.
3. Quan la sol·licitud no tinga els requisits establits en la present orde o no s'adjunte la documentació que d'acord amb esta siga exigible, segons l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, es requerirà la persona interessada perquè en un termini de 10 dies, esmene la falta o adjunte la documentació necessària amb indicació que, si així no ho fera, se'l considerarà que ha desistit de la sol·licitud, després de la resolució prèvia que s'haurà de dictar en els termes que establix l'article 42 de l'esmentada llei, per l'òrgan que tinga atribuïda l'ordenació i la instrucció del procediments, segons les bases reguladores.
4. Així mateix, es podrà requerir del sol·licitant qualssevol altres dades, documents i informes complementaris que siguen necessaris per a la resolució de l'expedient, així com l'acreditació dels requisits a què es referix la documentació administrativa.
Octava. Lloc i termini de presentació
1. Els interessats podran presentar les sol·licituds per mitjà de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que establix l'article 39 del Reial Decret 1829/1999, de 31 de desembre, d'aprovació del reglament pel qual es regula la prestació dels servicis postals, en desplegament del que establix la Llei 24/1998, de 13 de juliol, del Servici Postal Universal i de Liberalització dels Servicis Postals, en sobre obert, a fi que l'exemplar destinat a la Conselleria de Governació siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Governació.
3. El termini de presentació de sol·licituds serà d'un mes comptador des de l'endemà de la publicació d'esta orde en el Diari Oficial de la Comunitat Valenciana.
Novena. Ordenació i instrucció del procediment
L'òrgan encarregat de l'ordenació i la instrucció del procediment serà el Servici de Prevenció i Extinció de la Direcció General de Prevenció, Extinció d'Incendis i Emergències, que d'ofici acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.
Deu. Valoració i proposta de resolució
1. La concessió de les ajudes es realitzarà per mitjà del procediment de concurrència competitiva a què es referix l'article 22 de la Llei 38/2003, de 17 de novembre, General de Subvencions, d'acord amb els criteris de valoració que s'indiquen en l'apartat 3.
2. La valoració de les sol·licituds presentades es realitzarà per part de la Comissió de Valoració, formada pel subdirector general d'Emergències i Planificació en qualitat de president, el cap de Servici de Prevenció i Extinció, el cap de Secció de Prevenció d'Incendis Forestals, un representant de la Subsecretaria de la Conselleria de Governació i fins a un màxim de tres tècnics de prevenció d'incendis forestals designats pel subdirector general d'Emergències i Planificació, així com la cap d'Unitat d'Estadística en qualitat de secretària, que, atenent als criteris i als requisits establits i d'acord amb la disponibilitat pressupostària, alçarà acta i formularà la proposta de resolució a l'òrgan concedent.
3. Es tindran en compte els criteris de valoració següents, d'acord amb l'orde de prioritat següent:
a) Valoració de les activitats realitzades en anteriors convocatòries de voluntariat en prevenció d'incendis forestals, de 0 a 20 punts.
b) Realització d'activitats en zones d'alt risc potencial d'incendis forestals, de 0 a 15 punts en funció del risc.
c) Realització d'activitats en espais naturals protegits, 10 punts.
d) Superfície forestal protegida per l'activitat, de 0 a 10 punts.
e) El grau d'adequació entre el gasto previst i els objectius perseguits pel projecte, de 0 a 10 punts.
f) Període i nombre de voluntaris, de 0 a 10 punts.
g) Experiència prèvia en activitats de voluntariat, suficientment documentada, de 0 a 5 punts.
h) L'obertura de l'activitat a persones alienes a l'entitat sol·licitant, i en especial la implantació del voluntariat en la zona d'actuació, de 0 a 10 punts.
i) Promoure activitats que faciliten la integració de persones amb minusvalideses, física, psíquica o social, de 0 a 5 punts.
4. Seran exclosos aquells projectes en què es practique qualsevol política discriminatòria en la selecció dels seus participants.
5. Quan la suma de les ajudes sol·licitades supere l'import global màxim disponible per a la subvenció, l'òrgan competent per a resoldre podrà prorratejar entre els beneficiaris que complisquen els requisits per a ser beneficiaris.
Onze. Resolució de la concessió de les ajudes
1. Correspon al conseller de Governació dictar una resolució de la concessió d'ajudes.
2. La resolució, que serà motivada i tindrà els efectes i el contingut previstos en l'article 25 de la Llei 38/2003, de 17 de novembre General de Subvencions, es publicarà en el Diari Oficial de la Comunitat Valenciana, d'acord amb el que establix l'article 59.5.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
3. El termini màxim per a resoldre les sol·licituds de subvencions serà de sis mesos comptadors a partir de l'acabament del termini de presentació de sol·licituds. Una vegada transcorregut el dit termini sense que es dicte la resolució s'entendrà desestimada la sol·licitud en els termes que establix l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Dotze. Recursos
1. Contra les resolucions adoptades es podrà interposar el recurs contenciós administratiu en el termini de dos mesos, comptadors des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que establixen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
2. Tot això sense perjuí de la interposició del recurs potestatiu de reposició, en el termini d'un mes, comptador des de l'endemà de la notificació, d'acord amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Tretze. Règim de compatibilitat
Estes ajudes seran compatibles amb ajudes d'altres administracions públiques, o d'altres ens públics o privats. No obstant això, l'import de les ajudes regulades en la present orde en cap cas podrà ser de tal quantia que, aïlladament o en concurrència amb ajudes d'altres administracions públiques, o d'altres ens públics o privats, supere el cost de l'activitat a desenrotllar pel beneficiari.
Catorze. Pagament i justificació de les ajudes concedides
1. El procediment de pagament es realitzarà d'acord amb els terminis i els requisits que establix la legislació vigent, per la qual cosa en cap moment s'entendrà que este té caràcter immediat. En qualsevol cas el procediment de pagament s'atindrà al que s'establix en la legislació aplicable en cada moment i en especial al que establix la llei de pressupostos corresponent per al voluntariat ambiental.
2. Amb caràcter general, per al cobrament de la subvenció, els beneficiaris podran presentar justificants dels gastos efectuats per a la realització dels projectes subvencionats en la periodicitat que consideren oportuna i sempre en un percentatge mai inferior al 25% de total de la subvenció. En tot cas, i abans de l'1 de novembre de 2012, hauran de presentar, per al cobrament de la subvenció, la sol·licitud de pagament dirigida a la Direcció General de Prevenció, Extinció d'Incendis i Emergències, segons el model d'instància que s'adjunta a esta orde, i s'haurà d'adjuntar la memòria final de les activitats realitzades i els justificants de gasto de l'activitat d'acord amb allò que s'ha arreplegat en punt 4.
3. Les persones jurídiques no exonerades, d'acord amb la Resolució de 25 de juny, del conseller d'Economia i Hisenda, per la qual es fa pública la relació de subvencions en matèria d'agricultura, que s'entenen equiparades als efectes de l'article 3.7 de l'Orde de 30 de maig de 1996, de la Conselleria d'Economia i Hisenda, hauran d'adjuntar a la sol·licitud de pagament i, si no s'ha autoritzat a la Conselleria de Governació la seua obtenció per mitjà de sistemes telemàtics, el certificat vigent d'estar al corrent de les obligacions tributàries i de la Seguretat Social, si el que van presentar amb la sol·licitud de l'ajuda no estiguera en vigor, en els termes establits en l'article 22 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.
4. La justificació dels gastos es realitzarà segons els requeriments següents:
a) Tots els beneficiaris estan obligats a presentar el justificant de tots els gastos efectuats per a la realització dels projectes subvencionats fins a aconseguir, almenys, l'import total del cost subvencionable.
b) Les dietes d'alimentació podran ser justificades per alguna de les formes següents:
1r Presentant les factures o els tiquets dels establiments on s'ha efectuat el servici de restauració, identificant clarament el nombre de persones ateses, el preu unitari i la data. No podran ser acumulats servicis efectuats en un termini superior d'un mes.
2n Per mitjà de la indemnització econòmica corresponent a cada voluntari, adjuntant el full de gastos desglossat i firmat pel perceptor.
3r Per la presentació de factures de compra de comestibles, en qualsevol cas i siga quin siga l'import, ha d'haver-hi la identificació clara del destinatari. No s'admetran tiquets de compra que no estiguen avalats per la factura corresponent.
Les opcions anteriors són incompatibles per a un mateix període. En cap cas podran superar-se, en gastos d'alimentació, els 37,40 euros/persona/dia.
c) Els gastos en combustibles, prestació de servicis, lloguer de cotxes, etc., es justificaran presentant factures amb el rebut corresponent dels establiments que han realitzat la prestació.
d) No es podran presentar factures que agrupen servicis prestats en terminis superiors al mes.
e) No són vàlids els lloguers de vehicles entre particulars.
f) Els gastos de locomoció es proposaran en funció dels dies efectius d'activitat.
g) Les compensacions per utilització de vehicles propis es realitzaran per mitjà de full de ruta corresponent firmat pel perceptor. Es fixa de manera general en 0,19 euros/km en el cas de turismes i en 0,0078 euros/km per a motocicletes, les quantitats màximes a percebre; estes quantitats s'actualitzaran de manera automàtica si són inferiors al que fixe la normativa reguladora per a percepció d'indemnitzacions per desplaçament del personal de la Generalitat. En este cas no podran presentar-se per al mateix vehicle gastos de gasolina o de manteniment.
h) Els gastos de personal es justificaran per mitjà d'una còpia compulsada del contracte i de les nòmines firmades per les persones que han treballat directament en els projectes subvencionats, així com els justificants corresponents de les cotitzacions de la Seguretat Social i de l'ingrés en la Delegació d'Hisenda de les quantitats retingudes corresponents a l'IRPF.
i) El règim de becaris s'atindrà al que establix la legislació vigent sobre esta modalitat, i s'hauran d'acreditar documentalment en qualsevol cas la publicitat de la seua convocatòria i el caràcter formatiu per al perceptor.
j) Fins al 5% del total de subvencionat podrà considerar-se com a gastos de difícil de justificació.
k) En qualsevol documentació relacionada amb vehicles, incloent-hi factures, s'haurà d'indicar la matrícula d'este, junt amb el full de ruta a què s'assigne el gasto.
l) Seran objecte d'aprovació prèvia per part de la Conselleria de Governació els gastos següents: publicacions, material imprés, formació i material de comunicacions.
m) Pel que fa a les presents bases s'entén per material fungible aquell que tinga una vida útil semblant a la d'execució del projecte.
n) Tota la documentació justificativa es presentarà acompanyada de la seua relació detallada d'acord amb el model annex, agrupada segons els diferents mòduls subvencionables. En el cas que els justificants no siguen presentats amb la memòria final d'activitats, s'haurà d'adjuntar un full aclaridor de cada una de les partides. No serà admesa aquella documentació que incomplisca els requisits assenyalats.
o) Aquelles entitats que estiguen subvencionades en dos o més projectes hauran de presentar tota la documentació justificativa diferenciada para cada un d'estos. En el cas de gastos globals s'haurà d'indicar els percentatges assignats a cada projecte.
p) Amb caràcter general, els ajuntaments hauran de justificar els gastos per mitjà del certificat exprés emés pel secretari interventor del municipi estructurat segons els capítols establits en la base quinta.
Quinze. Pèrdua o minoració de l'ajuda
1. Tota alteració de les condicions tingudes en compte per a la concessió de l'ajuda i, en qualsevol cas, l'obtenció concurrent de subvencions o d'ajudes atorgades per altres administracions públiques o ens públics o privats, podrà donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
2. Igualment, l'incompliment per part del beneficiari dels requisits i de les condicions que van donar lloc a l'atorgament de l'ajuda, així com la falta de justificació o la justificació insuficient de l'ajuda concedida en el termini establit a l'efecte, com també la concurrència d'altres causes arreplegades en l'article 37 de la Llei 38/2003, de 17 de novembre, General de Subvencions, donarà lloc a la pèrdua del dret al cobrament total o parcial de la subvenció.
3. Es podrà prescindir del tràmit d'audiència quan no figuren en el procediment ni siguen tinguts en compte en la resolució d'altres fets ni d'altres al·legacions o proves que les presentades per la persona interessada.
4. La resolució corresponent serà dictada pel conseller de Governació.
Setze. Del reintegrament de les ajudes
Per al reintegrament de les ajudes s'hauran d'aplicar les normes arreplegades en els articles 36 i 37 de la Llei 38/2003, de 17 de novembre, General de Subvencions.
Dèsset. Aspectes operatius
1. La Conselleria de Governació establirà els mòduls mínims de formació que hauran de complir tots els participants. Així mateix, establirà els mitjans de suport tècnic que faciliten la gestió i la realització del projecte.
2. Tot el personal voluntari rebrà l'acreditació de la seua condició, així com el certificat exprés, una vegada acabada l'activitat, de la seua participació en esta. Igualment, la Conselleria articularà la norma per a establir una uniformitat en la vestimenta a utilitzar pels voluntaris en l'exercici de la seua activitat.
3. La Conselleria de Governació podrà cedir temporalment en ús, dins de les seues disponibilitats, el material que es considere oportú per a la correcta realització de les activitats.
Díhuit. Règim d'infraccions i sancions
El règim sancionador en la matèria regulada en la present orde serà l'establit en el títol IV de la Llei 38/2003, de 17 de novembre, General de Subvencions.